Neuvoston yhteinen kanta

21 päivältä lokakuuta 2002,

Ruandasta sekä yhteisen kannan 2001/799/YUTP kumoamisesta

(2002/830/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Neuvosto on yhteisillä kannoilla 2000/558/YUTP(1) ja 2001/799/YUTP(2) määritellyt Ruandaa koskevat Euroopan unionin tavoitteet ja painopisteet.

(2) Neuvosto on yhteisellä toiminnalla 96/250/YUTP(3) nimittänyt erikoislähettilään Afrikan suurten järvien alueelle.

(3) Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen(4) 8 artiklassa määrätään poliittisen vuoropuhelun käynnistämisestä Euroopan unionin ja sopimuksen kaikkien allekirjoittajavaltioiden välillä sopimuksen tavoitteiden saavuttamiseksi erityisesti rauhan ja turvallisuuden sekä vakaan ja demokraattisen poliittisen toimintaympäristön edistämisen osalta.

(4) Ruandassa vuoden 2001 marraskuun jälkeen tapahtunut kehitys huomioon ottaen olisi hyväksyttävä uusi Ruandaa koskeva yhteinen kanta ja kumottava yhteinen kanta 2001/799/YUTP,

ON HYVÄKSYNYT TÄMÄN YHTEISEN KANNAN:

1 artikla

Euroopan unionin tavoitteina ja painopisteinä sen suhteissa Ruandaan on edistää, jouduttaa ja tukea prosessia, johon kuuluvat

a) kansanmurhasta toipuminen ja kansallisen sovinnon edistäminen;

b) jälleenrakentaminen, köyhyyden vähentäminen ja kehitys;

c) ihmisoikeuksien ja perusvapauksien suojelu ja edistäminen;

d) demokratiaan siirtyminen.

Koska alueellinen epävakaus voi osaltaan vaarantaa näiden tavoitteiden saavuttamisen, Euroopan unioni rohkaisee Ruandan hallitusta, kuten kaikkia muitakin alueella esiintyvien konfliktien osapuolia, myötävaikuttamaan etenkin ulkopolitiikkansa avulla alueellisen vakauden saavuttamiseen.

2 artikla

Euroopan unioni vahvistaa, että edistyminen 1 artiklassa tarkoitetuilla aloilla on ensisijaisesti Ruandan hallituksen vastuulla.

Ruandan hallituksen ponnistelujen tukemiseksi ja edistämiseksi Euroopan unioni käy sen kanssa rakentavaa ja kriittistä poliittista vuoropuhelua muun muassa Afrikan suurten järvien alueelle nimetyn erikoislähettiläänsä välityksellä tämän yhteisen kannan pohjalta.

3 artikla

Ruandan hallituksen harjoittaman alueellisen ulko- ja turvallisuuspolitiikan osalta Euroopan unioni

a) pitää myönteisenä Pretoriassa 30 päivänä heinäkuuta 2002 allekirjoitetun Ruandan ja Kongon demokraattisen tasavallan välisen sopimuksen tekemistä ja rohkaisee Ruandan hallitusta saattamaan päätökseen Ruandan joukkojen vetäytymisen Kongon demokraattisesta tasavallasta sekä jatkamaan Pretorian sopimuksen noudattamista;

b) kehottaa Ruandan hallitusta noudattamaan sitoumuksia, jotka se on tehnyt muun muassa Lusakassa (heinäkuussa 1999), Kampalassa (huhtikuussa 2000) ja Hararessa (joulukuussa 2000) Kongon demokraattisen tasavallan kriisin rauhanomaiseksi ja nopeaksi ratkaisemiseksi neuvotteluteitse, ja noudattamaan turvallisuusneuvoston asiaa koskevia päätöslauselmia, erityisesti päätöslauselmia 1304 (2000), 1341 (2001), 1355 (2001), 1376 (2001), 1399 (2002) ja 1417 (2002);

c) rohkaisee Ruandan hallitusta käyttämään vaikutusvaltaansa varmistaakseen ihmisoikeuksien kunnioittamisen ja siviilien suojelun Kongon demokraattisen tasavallan itäosassa;

d) kehottaa Ruandan hallitusta edistämään vuoropuhelua ja rauhanomaisten ratkaisujen järjestelmällistä etsimistä yhdessä Kongon demokraattisen tasavallan ja Burundin kriiseissä osallisina olevien naapurivaltioiden toimivaltaisten viranomaisten kanssa;

e) pyytää Ruandan viranomaisia kuten kaikkia muitakin konfliktin osapuolia ottamaan asianmukaisella tavalla huomioon ne Kongon demokraattisen tasavallan luonnonvarojen laitonta hyödyntämistä koskevat suositukset ja toimenpiteet, joista Yhdistyneet Kansakunnat mahdollisesti päättää.

4 artikla

Ruandan sisäisen tilanteen osalta Euroopan unionin ponnistelut perustuvat seuraaviin periaatteisiin:

a) sovinnon ja vallan jakamisen osalta Euroopan unioni edistää ja tukee sovinnon aikaansaamista kaikkien Ruandassa ja maan ulkopuolella olevien ruandalaisten kesken kaikkien väkivaltaa ja kansanmurhaa vastustavien ryhmien välisen vuoropuhelun avulla. Kaikkien osapuolten olisi osallistuttava tähän vuoropuheluun ja siinä olisi suuntauduttava parempaan vallanjakoon, maan demokratisointiin, kansalliseen jälleenrakentamiseen ja vähemmistöjen suojelemiseen. Tietoisena hallituksen omasta vastuusta tällä alalla Euroopan unioni korostaa pitävänsä tärkeänä, että kansallisen yhtenäisyyden ja sovinnon komitea, jonka toimintaa se tukee, on itsenäinen ja että siinä on riittävän monipuolinen edustus;

b) demokratiakehityksen osalta Euroopan unioni

i) korostaa, että on tärkeää kunnioittaa Ruandan perustuslaissa säädettyä poliittista tasapainoa. Euroopan unioni rohkaisee voimakkaasti Ruandan hallitusta sekä oikeudellisten ja perustuslakiasioiden komiteaa saattamaan väestön näkemykset tarkasti huomioon ottaen päätökseen uuden perustuslain laatimisen, jonka tarkoituksena on luoda maahan uudet institutionaaliset puitteet ja varmistaa ruandalaisten kansalaisoikeuksien ja poliittisten oikeuksien tehokas suojelu, muun ohessa poliittisten puolueiden vapaalla perustamisella, sosiaalisen yhteenkuuluvuuden säilyttämisellä sekä perusvapauksien ja -oikeuksien turvaamisella;

ii) korostaa, että kaikkien osapuolten on osallistuttava vaaleihin, ja kehottaa Ruandan hallitusta voimakkaasti luomaan vaalijärjestelmä, joka takaa vapaat ja rehelliset vaalit, kaikille ruandalaisille ja kaikille yhteiskunnan aloille (poliittiset puolueet mukaan mukien) oikeuden mielipiteen ilmaisuun (mukaan lukien tiedotusvälineiden vapauden takeet) ja kansalaisyhteiskunnan osallistumisen julkiseen keskusteluun sekä koko vaaliprosessin ja vaalilainsäädännön avoimuuden;

iii) panee tyytyväisenä merkille kansallisen vaalilautakunnan ilmoituksen, jonka mukaan parlamentti- ja presidentinvaalit järjestetään vuoden 2003 toisella vuosipuoliskolla, samoin kuin kansainväliselle yhteisölle osoitetun kutsun tarkkailla vaaleja;

iv) korostaa pitävänsä mainitun lautakunnan riippumattomuutta tärkeänä vaalimenettelyjen uskottavuudelle ja kehottaa viranomaisia toimillaan takaamaan vaalilautakunnan todellisen riippumattomuuden;

v) rohkaisee Ruandan hallitusta jatkamaan vaaleilla valittujen paikallisviranomaisten tehtävien, valtuuksien ja resurssien vahvistamista, jotta varmistetaan paikallisen väestön osallistuminen politiikkaan ja kehitykseen, ja on valmis tukemaan tätä prosessia sopivin keinoin sekä jatkamaan hallituksen toukokuussa 2000 aloittaman hallinnon hajauttamisen tukemista;

c) oikeusjärjestelmän ja ns. "Gacaca"-oikeuden (perinteisiin tuomioistuimiin perustuva osallistuva oikeus) soveltamisen osalta Euroopan unioni

i) on tyytyväinen Gacaca-tuomioistuimen toiminnan viralliseen käynnistymiseen ja rohkaisee Ruandan hallitusta tarkkailemaan tulevia oikeudenkäyntejä tiiviissä yhteistyössä kansallisten ja kansainvälisten valtioista riippumattomien järjestöjen kanssa;

ii) tunnustaa, että Gacaca-tuomioistuimilla voi olla rakentava asema vuoden 1994 kansanmurhan seurausten selvittämisessä, erityisesti nopeuttamalla kansanmurhaan osallisiksi epäiltyjen ja vielä vangittuina olevien oikeudenkäyntejä;

iii) korostaa, että Gacaca-järjestelmän täytäntöönpanoa on jatkettava ja otettava käyttöön yhdyskuntapalvelu siten, että kaikkien osapuolten perusoikeudet otetaan huomioon;

iv) rohkaisee tätä varten Ruandan hallitusta ja ylintä tuomioistuinta varmistamaan, että Gacaca-oikeuden soveltaminen tapahtuu kansainvälisten ihmisoikeusnormien mukaisesti;

v) rohkaisee Gacaca-tuomioistuimia myös yleisesti tekemään armeliaisuudesta toimintansa perusperiaatteen ja turvaamaan lain takaamat oikeudet sekä syytetyille, etenkin puolustuksen ja muutoksenhaun osalta, että asianomistajille;

vi) rohkaisee Ruandan hallitusta myös varmistamaan, että kaikki Gacaca-oikeuden moitteetonta soveltamista koskevat toimenpiteet toteutetaan varsinkin näissä tuomioistuimissa käytävien oikeudenkäyntien osalta;

vii) jatkaa Ruandan hallituksen muiden kumppaneiden kanssa ja yhteensovitetulla tavalla Gacaca-järjestelmän tukemista siten, että se pannaan täytäntöön edellä mainittujen periaatteiden mukaisesti;

viii) rohkaisee Ruandan viranomaisia jatkamaan väestön ja erityisesti kansanmurhasta eloonjääneiden tietoisuuden lisäämistä näiden periaatteiden hyväksymisen tarpeellisuudesta, jotta samanaikaisesti voidaan käsitellä rankaisematta jääneiden tekojen ongelmaa ja ratkaista pragmaattisella tavalla huonoissa vankilaoloissa oikeudenkäyntiä odottavien vankien suuren määrän aiheuttama huolestuttava ongelma;

ix) kehottaa Ruandan hallitusta voimakkaasti jatkamaan ponnistelujaan vankien (erityisesti heikossa asemassa olevien ryhmien, joita ovat vanhukset, vammaiset ja sairaat sekä tällä hetkellä tai vangitsemisen syynä olevan teon suorittamishetkellä alaikäiset) määrän vähentämiseksi;

x) panee tässä yhteydessä tyytyväisenä merkille järjestetyt Gacaca-esitutkinnat, joiden perusteella on vapautettu joukko vankeja, joiden syyttämiseen ei ollut perusteita.

Euroopan unioni

i) tukee Arushassa toimivan Ruandan kansainvälisen rikostuomioistuimen (International Criminal Tribunal for Ruanda, ICTR) työtä ja etenkin tehostaa ponnistelujaan, jotta kaikki valtiot luovuttaisivat ICTR:lle kaikki sen kansanmurhasta ja muista vakavista kansainvälisen humanitaarisen oikeuden loukkauksista syytteeseen asettamat henkilöt. Euroopan unioni pyrkii edelleen parantamaan tuomioistuimen hallinnollista tehokkuutta;

ii) kehottaa Ruandan hallitusta voimakkaasti täyttämään täysimääräisesti velvoitteensa toimia yhteistyössä ICTR:n kanssa ja antamaan kaikki sen pyytämät tiedot kyseessä olevista henkilöistä tai elimistä riippumatta. Euroopan unioni rohkaisee Ruandan hallitusta täyttämään kansalaisoikeuksia ja poliittisia oikeuksia koskevasta kansainvälisestä yleissopimuksesta johtuvat velvoitteensa ja noudattamaan muita kuolemanrangaistusta koskevia kansainvälisiä sitoumuksia sekä rohkaisee voimakkaasti hallitusta harkitsemaan kuolemanrangaistuksen poistamista.

Euroopan unioni rohkaisee Ruandan hallitusta myös liittymään Kansainvälisen rikostuomioistuimen Rooman perussääntöön;

d) kylien asutuspolitiikan osalta Euroopan unioni on tyytyväinen siihen, että Ruandan hallitus pitää ensisijaisena köyhyyden vähentämistä ja että se pohtii kylien vapaaehtoista asuttamista tässä yhteydessä;

e) ihmisoikeuksien osalta Euroopan unioni

i) rohkaisee Ruandan hallitusta jatkamaan yhteistyötään Yhdistyneiden Kansakuntien ihmisoikeusvaltuutetun kanssa;

ii) kehottaa Ruandan hallitusta voimakkaasti edistämään ja suojelemaan konkreettisin toimenpitein kaikkien ruandalaisten ihmisoikeuksia muun muassa takaamalla kansallisen ihmisoikeuskomission riippumattoman ja tehokkaan toiminnan sekä helpottamalla Ruandassa toimivien ihmisoikeusjärjestöjen toimintaa;

iii) rohkaisee kansallista ihmisoikeuskomissiota jatkamaan yhteistyötä asiaan kuuluvien valtioista riippumattomien järjestöjen kanssa, tehostamaan toimintaansa ja nopeuttamaan toimintaohjelmansa täytäntöönpanoa, mihin myös Euroopan unioni osallistuu;

f) taloudellisen kehityksen ja yhteistyön osalta Euroopan unioni korostaa, että köyhyyden vähentämistä koskevan strategisen ohjelman toteuttaminen ja Ruandan hallituksen ponnistelujen jatkaminen rauhan ja turvallisuuden palauttamisen edistämiseksi alueella, erityisesti Kongon demokraattisessa tasavallassa, sekä sovinnon ja demokratian lujittaminen liittyvät läheisesti toisiinsa.

Euroopan unioni toteaa tyytyväisenä, että ruandalaiset joukot ovat vetäytyneet Kongon demokraattisesta tasavallasta, ja toistaa, että ponnistelut, joilla edistetään Kongon demokraattisen tasavallan konfliktin rauhanomaista ratkaisemista, vaikuttavat Euroopan unionin ja Ruandan välisiin yhteistyösuhteisiin, miltä osin asianmukaisten viranomaisten toteuttama yksityiskohtainen tarkastelu voi kuitenkin vielä vaikuttaa asiaan.

g) kansanmurhasta eloonjääneiden, kotiutettujen sotilaiden ja kaikkien muiden kotiseudultaan siirtymään joutuneiden henkilöiden Ruandan yhteiskuntaan uudelleen sopeuttamisen osalta Euroopan unioni rohkaisee ja tukee niitä Ruandan hallituksen ponnisteluja, joilla pyritään helpottamaan tätä prosessia, muun muassa tekemällä yhteistyötä asianomaisten kansainvälisten järjestöjen kanssa.

Euroopan unioni, yhteistyössä muiden kansainvälisten laitosten kuten Maailmanpankin kanssa, ilmoittaa olevansa edelleen valmis tukemaan erityisesti Ruandan armeijan liikekannallepanon lopettamista ja suunnitelmaa aseistettujen ryhmien (entinen far ja interahamwe) riisumiseksi aseista, demobilisoimiseksi, kotiuttamiseksi ja yhteiskuntaan sopeuttamiseksi.

Euroopan unioni on vakuuttunut siitä, että Kongon demokraattisessa tasavallassa olevien ruandalaisten aseellisten ryhmien tai muiden aseellisten ryhmien aseistariisumisen ongelmaa ei voida ratkaista väkivallalla, vaan sen on tapahduttava asianomaisten maiden välisillä vapaaehtoisesti ja oma-aloitteisesti tehdyillä sitoumuksilla.

Se vaatii näin ollen kaikkia alueen valtioita pidättymään näiden ryhmien sotilaallisesta tukemisesta. Se suhtautuu myönteisesti Ruandan hallituksen toteuttamiin ohjelmiin maahan palaavien pakolaisten kotouttamiseksi ja kiirehtii Ruandan hallitusta jatkamaan kaikkien entisten sotilaiden ja pakolaisten, jotka eivät olleet osallisina kansanmurhassa tai sotarikoksissa, vastaanottamista turvallisesti, muun muassa Lusakan ja Pretorian sopimusten edellyttämien aseistariisunta-, demobilisointi-, kotouttamis- ja yhteiskuntaan sopeuttamisoperaatioiden puitteissa.

5 artikla

Neuvosto toteaa, että komission tarkoituksena on kohdistaa toimintansa tämän yhteisen kannan tavoitteiden ja painopistealojen toteuttamiseen tarvittaessa asianmukaisin yhteisön toimenpitein.

6 artikla

Tämän yhteisen kannan täytäntöönpanossa Euroopan unioni toimii tiiviissä yhteistyössä Yhdistyneiden Kansakuntien, Afrikan unionin ja muiden asiaan kuuluvien järjestöjen kanssa.

7 artikla

Tämän yhteisen kannan täytäntöönpanoa seurataan säännöllisesti. Sitä tarkistetaan 12 kuukauden kuluessa.

8 artikla

Kumotaan yhteinen kanta 2001/799/YUTP.

9 artikla

Tämä yhteinen kanta tulee voimaan päivänä, jona se hyväksytään.

10 artikla

Tämä yhteinen kanta julkaistaan virallisessa lehdessä.

Tehty Luxemburgissa 21 päivänä lokakuuta 2002.

Neuvoston puolesta

Puheenjohtaja

P. S. Møller

(1) EYVL L 236, 20.9.2000, s. 1.

(2) EYVL L 303, 20.11.2001, s. 1.

(3) EYVL L 87, 4.4.1996, s. 1, sellaisena kuin se on muutettuna yhteisellä toiminnalla 2000/347/YUTP (EYVL L 122, 24.5.2000, s. 6).

(4) EYVL L 184, 13.7.2002, s. 24.